钦定古今图书集成/明伦汇编/官常典/第085卷 > 安化成康公深
## 钦定古今图书集成/明伦汇编/官常典/第085卷 > 安化成康公深

按《北史》本传：“深字奴干，文帝之族子，广川靖公测之
弟也。性鲠正，有器局。年数岁，便累石为营，折草作旌
旗，布置行伍，皆有军阵之势。父永遇见之，喜曰：‘汝自
然知此。后必为名将’。”孝武西迁，事起仓卒，人多逃散。
深时为子都督，领宿卫兵，抚循所部，并得入关。以功
赐爵长乐县伯。大统中，累转尚书直事郎中。及齐神
武屯蒲坂，分遣其将窦泰趋潼关，高敖曹围洛州。周
文帝将袭泰，诸将咸难之。帝隐其事，阳若未有谋，独
问策于深。深曰：“窦氏高欢骁将，欢每仗之御侮。今大
军就蒲坂，则欢拒守，窦必援之，内外受敌，取败道也。
不如选轻锐，潜出小关，窦性躁急，必来决战。高欢持
重，未即救之，则窦可禽也。”虏窦欢势“自沮，回师御之，
可以制胜。”文帝喜曰：“是吾心也。”军遂行，果获泰。齐神
武亦退。深又说文帝进取弘农，复克之。文帝大悦，谓深曰：“君即吾家陈平也。”是冬，齐神武又率大众至沙
苑，诸将皆惧，惟深独贺。文帝问其故，对曰：“欢抚河北，
甚得众心，虽乏智谋，人皆用命，以此自守，未易可图。
今悬师渡河，非众所欲，惟欢耻失窦氏，愎谏而来，所
谓忿兵一战可禽也，不贺何为！”文帝然之。寻大破齐
军，果如所策。俄进爵为侯。六官建，拜小吏部下大夫，
迁中大夫。武成元年，迁豳州刺史，改封安化县公。保
定初，除京兆尹。入为司会中大夫。深少丧父，事兄甚
谨。性多奇谲，好读兵书。既居近侍，每进筹策。及在选
曹，颇有时誉。性仁爱，从弟神举、神庆幼孤，深抚训之，
义均同气，世亦以此称焉。卒于位，谥曰“成康。”子孝伯。